Joanna Lumley
Joanna Lamond Lumley, OBE (* 1. Mai 1946 in Srinagar, Indien) is en britische Schauspelersche un ehmolig Fotomodell.

Leven un Wark 
Mit ehr Utsehn as grote, langbeente, slanke blonne Fro hett se ehr Filmloopbahn mit en Rull in den Bond-Film On Her Majesty’s Secret Service anfungen. Ehr eerste gröttere Rull harr se in de 1970er Johren in de Krimireeg The New Avengers an de Siet vun Patrick Macnee un Gareth Hunt. To ehr bekannsten Rullen tellt de Sexbomb Patsy Stone ut de BBC-Feernsehreeg Absolutely Fabulous, in de se bannig smöken un supen un Kokain snüffeln dee. Allgemeen hett sik Lumley op dat Dorstellen vun Fronslüüd ut de Böverklass kunzentreert. Ehr Speel warrt dorbi vun er markante deepe Stimm ünnerstütt.

Blangen de Schauspeleree hett Lumley ok en Reeg vun Böker schreven, as ehr Autobiografie Stare Back and Smile. Op den eersten Hööchdpunkt vun ehr Loopbahn weer Lumley Mitt vun de 1960er Johren in de Daagblööd, vun wegen dat se ehrn Söhn Jamie alleen as Mudder groottehn de, wat dormols in de Sellschop kuum akzepteert weer. 1970 weer Lumley för en half Johr mit den Kummedieschriever Jeremy Lloyd verheiraat. Siet 1986 föhrt se en Eh mit Stephen Barlow.

Al siet lange Tiet sett sik Lumley för de Minschenrechten in, ünner annern för Survival International. Se weer 1995 mit den Order of the British Empire (OBE) ehrt. Bito hett se den Ehrendokter vun verschedene britische Universitäten. To ehr persönlichen Frünnen tellt Prinz Charles un Camilla vun Cornwall.

Filmografie (Utwahl)

Utteken 
För ehr Schauspeel is Lumley bit hüüt (Stand: November 2013) teihnmol för Filmpriesen vörslahn wesen. Fief dorvun hett se wunnen:
 1993: den BAFTA TV Award in de Kategorie Best lichte Ünnerhollen för Absolutely Fabulous
 1993: den British Comedy Award in de Kategorie Best Kummedie-Dorstellersche för Absolutely Fabulous
 1995: den BAFTA TV Award in de Kategorie Best Kummedie-Dorstellen för Absolutely Fabulous
 2000: den Sünnerpries vun de BAFTA Awards för The Avengers
 2013: den Sünnerpries vun de National Television Awards

Bibliografie 
 1989: Stare Back and Smile (Memoiren)
 1993: Forces Sweethearts (Editor)
 1994: Girl Friday
 1997: In the Kingdom of the Thunder Dragon
 2011: Absolutely (Memoiren)

Weblenken 
 
 Portrait vun Lumley bi de BBC (engelsch)

Schauspeler
Schriever
Börger von Grootbritannien
Fru
Boren 1946